Ńdɔ̄ bə́ ngátíē hálā bə́ kə́ kwí á sí miǹkǒl Efraím, bə́ ngakə suan á ndá Mikayehu. 14Ńdɔ̄ é bod bə́tán bə́ ngákə fə́b sí miǹkǒl yā Laísh, bə́ ngádzó ai bəbə́nyāŋ nâ: “Yə myǎyəm fɔ́ɔ́ nâ Efod, ai bəteráfim, físa evəgələ ai evəgələ ékie bí nə̄ á mə́ndá mā étēde ? Asú tē táman big ḿból myāyəan bɔ́.” 15Ńdɔ̄ bə́ ngáyálā wé, bə́ kə́ kwí á ndá ndómán Lévi, a ndá Mikayehu, ńdɔ̄ bə́ ngásug nyé, 16ńdɔ Danít bod miǹtɛd mísaman, bə́ bə́bə̄gán byə́m bítá, bə́ ngátə́bə̄ á ḿbɛ̄ óngóla; 17é bod bə́tán bə́ ngákə fə́b sí bə́ mān suan, ńdɔ̄ bə́ ngányî, bə́ nɔ̄ŋɔ́ físa, ai efod, ai bəteráfim ai evəgələ ékie, ńtíé tē fada a tə́lə́ á ḿfim ḿbɛ́ óngóla bân é bod miǹtɛd mísaman bə́ ngábə́ bə́gə byə́m bítá. 18Ábōg é bod bá bə́ ngányî á ndá Mika, bə́ nɔ̄ŋɔ́ físa ai efod: ai bəteráfim ai evəgələ ékie, ńdɔ fada a ngásílī bɔ́ nâ: “Myǎbɔ dzé hā ?” 19Bɔ́ ai nyé nâ: “Tɔbɔ́gɔ evól ! Búdígi anyu dóe, ó zu ai bíā, ó bɔ ésīá wāān ai fada wǎn, yə á nə m̀bəŋ nâ ó bɔ fada hə ású mod m̀bɔ́g, a lodo anə ó nə fada ású ébəgá ai ǹgúmā ndá bǒd yā Ísraɛ̂l ?” 20Ńdɔ̄ ńkɔ̄bɔ̄ ví ó ngányəb fada á ńnə̄m; ńdɔ a ngánɔŋ efod ai bəteráfim, ai evəgələ ékie ńdɔ a ngákə á zə̄zǎŋ bod. 21Nâ, ńdɔ̄ bə́ ngádúgan tíe ai dulu, bə́ tə́lé bīníngá ai bɔ́ngɔ́ ai biyə́m ai mim̀bəgə ósū, 22válā tě bə́ ńtɔ̄a yǎ óyǎb ai dzǎl Mika, ńdɔ̄ é bod bə́ ngábə́ tɔá babi ai ndá Mika bə́ ngábom ǹkúl ákɔ̌n bə́ ngakə bátsīdan Danít.